SKRIFTLIG FORESPØRGSEL E-2377/99

af Richard Howitt (PSE) til Kommissionen

(16. december 1999)

Om: Bundet støtte

Kan Kommissionen i lyset af foranstaltninger, som den nederlandske og den britiske minister for udvikling har truffet for at frigøre støtten fra deres udviklingsbudgetter og at fremme lokal industri, oplyse, hvilke skridt den har taget for at støtte den private sektors muligheder i udviklingslandene ved at øge lokale virksomheders adgang til støttekontrakter og derved at fremme den lokale private sektors mulighed for at være med i den internationale konkurrence?

Svar afgivet på Kommissionens vegne af Poul Nielson

(6. januar 2000)

EF's politik har altid været baseret på, at der i bistandskontrakter opnås bred deltagelse af tilbudsgivere fra modtagerstaterne og medlemsstaterne. Der er gjort en særlig og vellykket indsats for at øge denne deltagelse. Den fremtidige partnerskabsaftale mellem EF og AVS-landene (landene i Afrika, Vestindien og Stillehavet) vil fortsat være en i høj grad ubunden bistandsaftale, der står åben for alle konventionens kontrahenter og indeholder bestemmelser om præferencebehandling af AVS-virksomheder i konkurrencen om bistandskontrakter.

Mere generelt har Kommissionen for at øge konkurrenceevnen hos den private sektor i udviklingslandene i 1998 indført en ny strategi til støtte for udviklingen af den private sektor. Strategien bygger på et bredt koncept, som tager sigte på at forbedre erhvervsmiljøet, den lokale, finansielle og private sektor, institutionerne og de individuelle virksomheders kapacitet(1).

Kommissionen stiller til gennemførelsen af sin strategi en række støttefaciliteter til rådighed for AVS-landene. Med henblik på at analysere erhvervsmiljøet i AVS-landene indføres Diagnos-programmet, som skal bidrage til udformningen af en landestrategi eller regional strategi med hovedvægt på fastlæggelse af reformpolitikker, samtidig med at der også ydes støtte på mellemliggende niveau eller mikroniveau. EU/AVS-erhvervsstøtteordningen (EBAS), som er en efterspørgselsbaseret facilitet med omkostningsdeling, tager sigte på at øge AVS-virksomheders konkurrenceevne og styrke kapaciteten i den private sektor og i ikke-finansielle mellemled. For at fremme de indenlandske investeringer og det økonomiske samarbejde skal programmet Proinvest (under forberedelse) tage sigte på at fremme kontinuerlige og bæredygtige investeringer og partnerskaber som katalysator for virksomhedernes indbyrdes samarbejde. Desuden kan de enkelte lande eller regioner få tildelt bevillinger til udvikling af den private sektor i de respektive nationale eller regionale vejledende programmer.

Kommissionens støtte til den private sektor gennemføres i samarbejde og koordination med instrumenterne under Den Europæiske Investeringsbank (EIB) og AVS/EF-Centret for Industriel Udvikling (CIU). Begge disse institutioner vil få udvidede beføjelser under den efter-Lomé-konvention, som der i øjeblikket føres forhandlinger om. I forbindelse med gennemførelsen af denne strategi søger man at opnå koordination med andre donorer, især medlemsstaterne.

Endelig skal det bemærkes, at forskellen mellem medlemsstaternes bistand og Kommissionens bistand på dette område er, at EF-bistanden (udover ovennævnte tiltag) udbydes i licitation i alle 15 medlemsstater.

(1) KOM(98) 667 endelig udg.